Γνωμή

της συμβουλευτικής επιτροπής για τις συγκεντρώσεις

εκδοθείσα κατά την 78η συνεδρίαση στις 24 Μαΐου 2000 σχετικά με το προκαταρκτικό σχέδιο απόφασης επί της υπόθεσης COMP/M.1673 - VEBA/VIAG

(2001/C 192/02)

1. Η συμβουλευτική επιτροπή συμφωνεί με την Επιτροπή σχετικά με το ότι η κοινοποιηθείσα πράξη αποτελεί συγκέντρωση κατά την έννοια του άρθρου 3 παράγραφος 1 στοιχείο α) του κοινοτικού κανονισμού για τον έλεγχο των συγκεντρώσεων και με το ότι η κοινοποιηθείσα συγκέντρωση έχει κοινοτικό χαρακτήρα κατά την έννοια του άρθρου 1 παράγραφος 2 του ίδιου κανονισμού.

2. Η συμβουλευτική επιτροπή συμφωνεί με την Επιτροπή σχετικά με το ότι οι εξεταστέες αγορές προϊόντος είναι οι ακόλουθες:

α) η παροχή ηλεκτρικής ενέργειας στο επίπεδο της διασύνδεσης·

β) η αγορά δικυαναμίδης νατρίου (NDC) και

γ) η αγορά κυανιούχου χλωρίου (CC).

3. Η συμβουλευτική επιτροπή συμφωνεί με την Επιτροπή σχετικά με το ότι η γεωγραφική αγορά αναφοράς:

α) είναι εθνική στην περίπτωση της παροχής ηλεκτρικής ενέργειας στο επίπεδο της διασύνδεσης·

β) είναι παγκόσμια στην περίπτωση της δικυαναμίδης νατρίου και

γ) είτε εκτείνεται στη Δυτική Ευρώπη (ΕΟΧ και Ελβετία) είτε είναι παγκόσμια στην περίπτωση του κυανιούχου χλωρίου, χωρίς ωστόσο να είναι απαραίτητο να δοθεί ακριβής ορισμός της εν λόγω γεωγραφικής αγοράς αναφοράς.

4. Η συμβουλευτική επιτροπή συμφωνεί με την Επιτροπή σχετικά με το ότι η συγκέντρωση θα έχει ως αποτέλεσμα:

α) τη δημιουργία από κοινού δεσπόζουσας θέσης στη γερμανική αγορά παροχής ηλεκτρικής ενέργειας στο επίπεδο της διασύνδεσης·

β) την ενίσχυση δεσπόζουσας θέσης στην παγκόσμια αγορά δικυαναμίδης νατρίου και

γ) την ενίσχυση δεσπόζουσας θέσης στην ευρωπαϊκή ή παγκόσμια αγορά κυανιούχου χλωρίου,

με συνέπεια τη σημαντική παρεμπόδιση της ανάπτυξης ουσιαστικού ανταγωνισμού στην κοινή αγορά και στον ΕΟΧ.

5. Η συμβουλευτική επιτροπή συμφωνεί με την Επιτροπή σχετικά με το ότι η συγκέντρωση δεν δημιουργεί καμία ανησυχία όσον αφορά τον ανταγωνισμό στις αγορές φυσικού αερίου και προϊόντων χάλυβα, όπως εξηγείται στο σχέδιο απόφασης.

6. Η πλειοψηφία των μελών της συμβουλευτικής επιτροπής συμφωνεί με την Επιτροπή σχετικά με το ότι οι αναλήψεις υποχρεώσεων τις οποίες έχουν προτείνει οι VEBA και VIAG σε σχέση με:

α) την αγορά ηλεκτρικής ενέργειας·

β) την αγορά δικυαναμίδης νατρίου και

γ) την αγορά κυανιούχου χλωρίου,

με την επιφύλαξη των πορισμάτων του "ελέγχου των δεδομένων της αγοράς", θα εξαλείψουν όλες τις επιφυλάξεις από τη σκοπιά του ανταγωνισμού οι οποίες διατυπώνονται στην ανωτέρω παράγραφο 4.

Μειοψηφίες των μελών της συμβουλευτικής επιτροπής διαφωνούν με την Επιτροπή επί των στοιχείων α), β) και γ).

7. Η πλειοψηφία των μελών της συμβουλευτικής επιτροπής συμφωνεί με την Επιτροπή σχετικά με το ότι, εφόσον τηρηθούν στο ακέραιο οι προταθείσες αναλήψεις υποχρεώσεων, η κοινοποιηθείσα συγκέντρωση είναι συμβιβάσιμη με την κοινή αγορά και με τη λειτουργία της συμφωνίας για τον ΕΟΧ.

Μία μειοψηφία διαφωνεί με την Επιτροπή.

8. Η συμβουλευτική επιτροπή εισηγείται τη δημοσίευση της γνώμης της στην Επίσημη Εφημερίδα των Ευρωπαϊκών Κοινοτήτων.

9. Η συμβουλευτική επιτροπή καλεί την Επιτροπή να λάβει υπόψη τις υπόλοιπες παρατηρήσεις που διατυπώθηκαν κατά τη συζήτηση της παρούσας υπόθεσης.